MT Il-Ġurnal Uffiċjali tal-Unjoni Ewropea C 140/9

Pubblikazzjoni ta' applikazzjoni skont l-Artikolu 6(2) tar-Regolament (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2009/C 140/05

Din il-pubblikazzjoni tikkonferixxi d-dritt għal oġġezzjoni għall-applikazzjoni skont l-Artikolu 7 tar-Regolament tal-Kunsill (KE) Nru 510/2006 Id-dikjarazzjonijiet ta' oġġezzjoni għandhom jaslu għand il-Kummissjoni fi żmien sitt xhur mid-data ta' din il-pubblikazzjoni.

SOMMARJU

REGOLAMENT TAL-KUNSILL (KE) Nru 510/2006

“PEMENTO DO COUTO”

Nru tal-KE: ES-PDO-0005-0464-03.05.2005

DOP ( ) IĠP ( X )

Dan is-sommarju jistabbilixxi l-elementi ewlenin tal-ispeċifikazzjoni tal-prodott, għal finijiet ta' tagħrif.

1. Dipartiment responsabbli fl-Istat Membru:

Isem: Subdirección General de Calidad Agroalimentaria y Agricultura Ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Indirizz: Paseo Infanta Isabel 1 28071 Madrid ESPAÑA Telefon +34 913475394 Feks +34 913475410 Posta elettronika: sgcaae@mapya.es

2. Grupp:

Isem: COOPERATIVA DO CAMPO O VAL Indirizz: Vilacornelle, s/n. O Val-Narón (A Coruña) Telefown +34 981453901 Feks +34 981453901 Posta elettronika: horta@cooperativaoval.com Kompożizzjoni: Produtturi/proċessaturi ( X ) Oħra ( )

3. Tip ta' prodott:

Klassi 1.6 – Frott, ħaxix, ċereali, friski jew ipproċessati

4. Speċifikazzjoni: (sommarju ta' rekwiżiti li jaqgħu taħt l-Artikolu 4(2) tar-Regolament (KE) Nru 510/2006)

4.1. Isem:

“Pemento do Couto”

4.2. Spjegazzjoni:

Il-bżar kopert mill-Indikazzjoni Ġeografika Protetta (IĠP) “Pemento do Couto” huwa l-frotta li ġejja mill-ispeċi Capsicum annuum L tal-ekotip lokali magħruf bl-istess isem. Il-frott jinġabar fis-sajf mhux misjur u tal-ewwel żmien (daqs kummerċjali) u bl-intenzjoni li jitqiegħed fis-suq frisk. Il-karatteristiċi tal-frott huma kif ġej:

— Għamla: sezzjoni lonġitudinali konika maqtugħa b'mod trapezojdali u sezzjoni trasversali fit-tond. Xi kultant is-sezzjoni trasversali tidher kemmxejn -skanalaturi bi tliet jew erba' trufijiet fit-tarf nett.

— Piż: bejn 4 u 6 grammi għal kull unità.

— Tul tal-frott: bejn 4 u 8 ċm.

— Wisa' approssimativa: 2 ċm.

— Zokk: Bejn 2 u 3 ċm, dejjem iqsar mill-frotta. Huwa iebes, normalment dritt jew kemmxejn mgħawweġ.

— Qoxra: Aħdar skur, bi ftit li xejn tleqqija.

— Ħxuna tal-ħajt jew il-laħam:: Irqiqa, madwar 1 u 1,5 mm.

— Togħma: laħam immerraq b'konsistenza fina, togħma ħelwa, kemmxejn erbaċi mingħajr ħruq minħabba n-nuqqas tal-kapsajkin, b'riħa moderatament qawwija u ftit żerriegħa.

4.3. Żona ġeografika:

Iż-żona ġeografika tikkonsisti mid-distrett kollu ta' Ferrol f'A Coruña, li jikkonsisti minn dawn il-muniċipalitajiet li ġejjin: Ferrol, Narón, Valdoviño, Cedeira, Moeche, As Somozas, San Sadurniño, Neda, Fene, Mugardos u Ares. Huwa distrett naturali peress li l-livell baxx ftit 'il fuq mil-livell tal-baħar, il-protezzjoni mogħtija mill-ktajjen ta' muntanji li jdawru l-widien fejn isseħħ il-produzzjoni, u l-qrubija tal-kosta jagħtu lok għal mikroklima partikolari, ikkaratterizzata fuq kollox mill-varjazzjonijiet fit-temperatura, flimkien mal-preżenza ta' ħamrija li hija xierqa ħafna għal dan il-wiċċ tar-raba'.

L-isem tal-indikazzjoni “O Couto” huwa isem ġeografiku li jikkorrispondi għall-post fejn jinstab il-monasteru li hu magħruf bl-istess isem, u hu stess marbut mal-orġini tal-għażla u l-kultivazzjoni ta' dan il-bżar.

4.4. Prova tal-oriġini:

It-traċċabbiltà tal-prodott hija żgurata mill-identifikazzjoni tiegħu f'kull stadju ta' produzzjoni u ta' kummerċjalizzazzjoni.

Sabiex jiġi vverifikat li r-rekwiżiti tal-ispeċifikazzjoni jkunu ġew issodisfati, il-korp ta' kontroll se jieħu ħsieb reġistru ta' produtturi u ta' ġonot tar-raba' li se jiġu aġġornati kostantament: il-bżar li jista' jiġi kopert mill-IĠP “Pemento do Couto” irid ikun ġie kkultivat skont il-kundizzjonijiet stipulati fir-regoli ta' speċifikazzjoni u f'regoli addizzjonali oħra, f'ġonot tar-raba' u minn produtturi mniżżla fir-reġistru korrispondenti.

Barra minn hekk, il-produtturi rreġistrati huma rikjesti li jiddikjaraw il-kwantità ta' bżar kopert mill-IĠP attwalment ikkultivat u mqiegħed fis-suq permezz ta' dħul fir-reġistri maħluqa għal dan l-iskop. Il-korp ta' kontroll se jivverifika li l-kwantitajiet mqiegħda fis-suq minn min jippakkja jikkorrispondu mal-produzzjoni tal-bdiewa li jfornuhom u mal-produzzjoni meta mqabbla mar-rendiment agronomiku tal-pakketti rreġistrati.

Il-persuni ġuridiċi u fiżiċi kollha mniżżla fir-reġistri, ġonot tar-raba', imħażen, impriżi tal-ipproċessar u prodotti ser ikunu soġġetti għal spezzjonijiet u verifiki mwettqa mill-korp ta' kontroll bil-għan li jivverifika li l-prodotti protetti jissodisfaw ir-rekwiżiti stipulati fir-regoli ta' speċifikazzjoni u f'regoli addizzjonali oħra. Il-kontrolli ser jitwettqu abbażi ta' spezzjoni tal-ġonot tar-raba', tal-imħażen u tal-impriżi tal-ipproċessar, abbażi ta' reviżjoni tad-dokumentazzjoni u ta' kontroll li l-kriterji fiżiċi spjegati huma ssodisfati, u ta' kontroll li meta jinġabar, il-bżar ikun sħiħ, tajjeb, nadif u mingħajr ħsara u difetti. Barra min hekk huwa possibbli li jitwettqu analiżi ta' residwu multiplu biex jiġi vverifikat li ċ-ċifri miksuba għall-Pestiċidi huma inqas mill-Limiti Massimi ta' Residwi (LMR) stabbiliti mil-leġiżlazzjoni attwali għall-wiċċ tar-raba'.

4.5. Metodu ta' produzzjoni:

Il-pjanti tal-mixtliet jiġu mingħand produtturi awtorizzati mniżżla fir-reġistru rilevanti.

Il-proċess biex jiġi akkwistat il-prodott huwa spjegat hawn taħt:

Propagazzjoni u tħawwil mill-ġdid:

Ladarba l-frotta tkun inqatgħat din titnixxef u titneħħa ż-zerriegħa, li wara li tiġi diżinfettata tkun lesta biex tinżera'. Il-preparazzjoni tal-ħammiela u taż-żerriegħa tibda f'Ottubru u tkompli f'Novembru, Diċembru u Jannar. Iż-żrigħ jitwettaq f'kontenituri fuq sottostrat magħmul minn taħlita ta' pit u żrar fi proporzjon ugwali. Wara t-tinbit, u meta l-pjanta tkun kibret għal madwar 5 ċm, din tiġi ttrapjantata u titħawwel f'tilari apposta.

Restrizzjonijiet fuq il-produzzjoni:

Il-bżar ikkultivat kemm fil-beraħ kif ukoll mgħotti se jkun eliġibbli għall-protezzjoni li taqa' taħt l-IĠP “Pemento do Couto”. Ir-rendiment massimu permess se jkun, b'mod ġenerali, 4 kg/m2 u 6 kg/m2 rispettivament.

L-istrutturi taħt l-għata huma mini sempliċi tal-plastik mingħajr sħana jew dawl artifiċjali, li jintużaw biss biex jipproteġu l-wiċċ tar-raba' (li jitkabbar direttament fuq il-ħamrija) milli okkażjonalment jiffriża u, fuq kollox, biex iżidu l-produzzjoni u biex itawlu ż-żmien tal-produzzjoni għal ftit ġimgħat fil-ħarifa. L-użu tagħhom ġie estiż għall-protezzjoni ta' tipi magħżulin ta' dan l-ekotip ta' bżar milli jsir ibridu.

Tħawwil:

Meta l-kultivazzjoni issir fil-beraħ, it-tħawwil jitwettaq f'April u Mejju, b'densità ta' minn 3 sa 5 pjanti għal kull metru kwadru, u l-qtugħ jibda f'Ġunju-Lulju. F'każ li hemm il-ħsieb li ż-żerriegħa tintuża biex tipproduċi n-nebbieta, il-ħbula tar-raba għandhom ikunu 'l bogħod minn ħbula oħrajn fuq barra ta' dak l-ekotip sabiex jiġu ppreżervati t-tipi magħżulin.

It-tħawwil taħt l-għata jitwettaq fi Frar u F' Marzu sabiex il-frott jibda jinqata' f'nofs April. Id-desità hija bejn 2 u 4 pjanti għal kull metru kwadru. Huwa rakkomandabbli li l-art titgħatta b'folji tal-politene biex tiġi evitata l-kompetizzjoni mill-ħaxix ħażin. Mhemmx bżonn ta' rfid minħabba l-fatt li bl-istandard ta' tħawwil użat xi pjanti jappoġġaw lil oħrajn.

Prattiki ta' tkabbir:

Il-fertilizzazzjoni se tkun kif jixraq bl-iskop li jinżamm bilanċ bejn in-nutrijenti fil-ħamrija u fil-pjanta, u jinżammu l-livelli tagħhom, u b'dan il-mod jitqies r-rendiment tal-wiċċ tar-raba' , l-istat ta' nutrizzjoni tal-pjanta, il-livell ta' fertilità fil-ħamrija u l-kontribut mogħti b'mezzi oħra (ilma, materjal organiku eċċ).

Il-kontroll ta' pesti u/jew mard possibbli se jiġu indirizzati fl-applikazzjoni ta' metodi ta' tkabbir bħal: disinfettar ta' żerriegħa, trattament tal-ħmiemel, inqas irrigazzjoni sabiex jiġi evitat b'mod aħjar li tinfaqa' l-ħamrija u jsiru barrieri eċċessivi bil-ħamrija.

Jekk ikun meħtieġ li jintużaw kimiċi, il-materjali attivi użati jkunu dawk li għandhom inqas impatt ambjentali, aktar effikaċja, inqas tossiċità u inqas problemi ta' residwi, inqas effett fuq fawna sekondarja u l-inqas saħħa.

Ħsad:

Il-ħsad isir manwalment, qabel ma jimmatura l-frott u f'dak iż-żmien meta, fid-dawl tal-esperjenza tal-bdiewa, ikunu preżenti l-kundizzjonijiet xierqa biex titqiegħed fis-suq, skont il-karatteristiċi fiżiċi mniżżla f'punt 4.2. Hu jikkonsisti fi proċess li jkollu jiġi repetut skont il-ħtieġa, b'mezzi ta' materjal (għodda, kaxxi jew kontenituri etċ.) u mezzi umani sabiex jiġi evitat id-deterjorament tal-prodott.

Trasport u ħażna:

Il-bżar jiġi trasportat f'kontenituri riġidi, biex ma jitgħaffiġx. Il-ħatt isir b'tali mod li jitnaqqsu l-effetti preżenti meta jitwaqqa' l-prodott. Iż-żoni ta' ħażna għandhom ikunu vventilati b'mod tajjeb.

Tqegħid fis-suq:

L-ippakkjar jitwettaq permezz ta' lottijiet omoġenji skont l-oriġini u t-tul tal-frott u fi xkejjer b'piż ta' 200g jew 400 g. Il-materjali użati jkunu dawk awtorizzati skont il-liġi attwali tal-ikel. Ikun possibbli li jiġu stabbiliti forom oħra ta' preżentazzjoni jekk jintwera li ma jaffettwax il-kwalità tal-prodott b'mod ħażin. Il-perjodu tat-tqegħid fis-suq se jkun bejn il-15 ta' April u l-31 ta' Ottubru; il-korp ta' kontroll jista' jestendi jew inaqqas dak il-perjodu meta l-karatteristiċi tal-dan ikun meħtieġ mill-prodott fid-dawl tal-kundizzjonijiet staġjonali tat-temp.

4.6. Rabta:

Il-“Pemento do Couto” huwa ekotip lokali kkultivat tradizzjonalment mill-bdiewa fid-distrett ta' Ferrol. B'riżultat tal-produzzjoni u d-distribuzzjoni limitati tiegħu mal-miġja tas-snin, il-kultivazzjoni tiegħu ma nfirxitx lil hinn minn dik iż-żona ġeografika, li anki llum tibqa' l-unika post li fih jiġi prodott dan il-bżar.

Bħala riflessjoni tar-reputazzjoni tiegħu, fl-1999 il-“Festa do Pemento do Couto” ġiet stabbilita bħala festival gastronomiku li jiċċelebra il-“Pemento do Couto” li jsir kull sena fl-aħħar ta' Lulju fil-post tal-oriġini, ħdejn il-monasteru ta' Santa Maria do Couto. Bħala prova tar-reputazzjoni tiegħu, ta' min jinnota li ristoranti varji fid-distrett ta' Ferrol jinkludu “Pemento do Couto” fuq il-menu tagħhom.

Bosta fatturi, fosthom il-materjal tal-pjanta, it-tekniki ta' produzzjoni u l-mikroklima tal-widien fejn isseħħ il-produzzjoni, jingħaqdu flimkien u jagħtu bidu għal prodott b'ħafna karatteristiċi speċifiċi u kwalità li waslitu biex jakkwista reputazzjoni notevoli.

Materjal veġetali:

Il-prassi tradizzjonali tal-bdiewa lokali fil-manutenzjoni u l-għażla tal-aħjar pjanti, filwaqt li jadattaw it-tekniki ta' produzzjoni għall-kundizzjonijiet lokali, irriżultaw fi prodott differenzjat u popolari ħafna. L-għażla mwettqa, flimkien mal-kura biex jiġu evitati ibridi mhux mixtieqa, kienu fatturi deċisivi meta jkun se jiġi kkultivat bżar li assolutament ma jaħraqx (tal-inqas skont il-kundizzjonijiet ambjentali tad-distrett), aspett li mhux komuni fi bżar b'karatteristiċi simili.

Tekniki tal-produzzjoni:

L-użu għal ħafna għexieren ta' snin tal-istrutturi taħt l-għata mill-bdiewa tar-reġjun juri kif dawn adattaw tekniki ta' produzzjoni, mingħajr ma jinvolvu nuqqas ta' interazzjoni bejn l-ambjent u l-karatteristiċi speċifiċi tal-prodott: Jintużaw mini sempliċi tal-plastik fejn ma hemm l-ebda kontroll reali tal-kundizzjonijiet ta' tkabbir agroklimatiċi tal-prodott, li jibqa' espost, essenzjalment, għall-elementi ambjentali naturali.

Karatteristiċi klimatiċi:

Iż-żona ta' produzzjoni tinkludi għadd ta' widien f'livell baxx ftit 'il fuq mil-livell tal-baħar, protezzjoni mill-ktajjen ta' muntanji u qrubija tal-kosta, li jagħtu lok għal mikroklima kkaratterizzata minn ħafna kwantità annwali ta' xita, b'ammont pjuttost sinifikanti ta' preċipitazzjoni anki fil-perjodu tas-sajf, temperaturi mhux ħorox u ftit ċaqliq fit-temperatura, umdità relattivament għolja u ftit xemx meta mqabbla ma' żoni oħra li jipproduċu l-bżar, li jinfluwenzaw b'mod dirett il-ħxuna tal-ħajt u l-konsistenza fina, l-irtubija u t-tmerriq ta' laħmu fuq il-palat.

4.7. Korp ta' spezzjoni:

Isem: Instituto Galego da Calidade Alimentaria (INGACAL) Indirizz: Rúa Fonte dos Concheiros, 11 bajo 15703 Santiago de Compostela ESPAÑA Telefown +34 881997276 Feks +34 981546676 Posta elettronika: ingacal@xunta.es

INGACAL huwa korp pubbliku li jaqa' taħt ir-responsabbiltà tal-Consellería do Medio Rural de la Xunta de Galicia.

4.8. Tikkettar:

Il-bżar li tqiegħed fis-suq skont l-Indikazzjoni Ġeografika Protetta “Pemento do Couto” irid ikollu t-tikketta kummerċjali li tikkorrispondi għall-isem tad-ditta ta' kull manifattur/min jippakkja u tikketta b'kodiċi alfanumeriku b' numerazzjoni korrelattiv, bl-awtorizzazzjoni mill-korp ta' kontroll, bil-logo tal-Indikazzjoni Ġeografika Protetta. Kemm it-tikketta kummerċjali u t-tikketta speċifika tad-denominazzjoni għandu jkollhom il-kliem Indikazzjoni Ġeografika Protetta “Pemento do Couto”.